A Bizottság 1282/2002/EK rendelete
(2002. július 15.)
a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló 92/65/EGK tanácsi irányelv mellékleteinek módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2001/298/EK bizottsági határozattal [1] módosított, a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre [2] és különösen annak 22. cikkére,
mivel:
(1) A tagállamoknak a 92/65/EGK irányelv végrehajtása során az irányelv 5., 13. és 23. cikkében említett állatok kereskedelmével kapcsolatban szerzett tapasztalatai alapján pontosítani kell az engedélyezett szervezetekkel, intézményekkel vagy központokkal szemben támasztott követelményeket és bizonyos, a karanténokra vonatkozó rendelkezéseket.
(2) Ezért néhány technikai kiigazítást kell tenni az említett szervezetek, intézmények vagy központok engedélyezésére vonatkozó feltételekkel kapcsolatban, egy különleges bizonyítványt kell megállapítani ezen állatok kereskedelmére vonatkozóan, valamint a bejelentési kötelezettség alá tarozó betegségek listáját pontosítani kell.
(3) A tagállamok által a korábbi rendelkezések alapján már engedélyezett szervezeteket, intézményeket vagy központokat továbbra is engedélyezni kell, és azokat a lehető leghamarabb összhangba kell hozni az új követelményekkel.
(4) Ennek megfelelően módosítani kell a 92/65/EGK irányelv A., C. és E. mellékletét.
(5) E rendelet végrehajtásának határidejét meg kell állapítani annak biztosítása érdekében, hogy valamennyi tagállamban kellő idő álljon rendelkezésre e rendelkezések végrehajtására.
(6) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 92/65/EGK irányelv A., C. és E. melléklete az e rendelet mellékletében meghatározottak szerint módosulnak.
2. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. július 15-én.